

REPUBLIKA HRVATSKA

DRŽAVNI URED ZA REVIZIJU

KLASA: 026-02/23-01/1

URBROJ: 613-01-01-23-2

# Zagreb, 17. siječnja 2023.

**OBAVIJEST NEPROFITNIM ORGANIZACIJAMA O SASTAVLJANJU I DOSTAVLJANJU FINANCIJSKIH IZVJEŠTAJA ZA 2022.**

**Zakonom o financijskom poslovanju i računovodstvu neprofitnih organizacija** (Narodne novine 121/14 i 114/22) uređuje se okvir financijskog poslovanja i elementi računovodstvenog sustava neprofitnih organizacija, i to: načela sustava financijskog poslovanja, izrada i izvršavanje financijskih planova, izvještavanje o potrošnji proračunskih sredstava, računovodstvena načela i poslovi, poslovne knjige i knjigovodstvene isprave, popis imovine i obveza, načela iskazivanja imovine, obveza i vlastitih izvora te priznavanja prihoda, rashoda, primitaka i izdataka, financijsko izvještavanje, revizija godišnjih financijskih izvještaja, javna objava godišnjih financijskih izvještaja, nadzor nad financijskim poslovanjem i računovodstvom i druga područja koja se odnose na financijsko poslovanje i računovodstvo neprofitnih organizacija.

Prema odredbama članka 2. Zakona o financijskom poslovanju i računovodstvu neprofitnih organizacija, **obveznici primjene neprofitnog računovodstva su**: domaće i strane udruge i njihovi savezi, zaklade, fundacije, ustanove, umjetničke organizacije, komore, sindikati, udruge poslodavaca te sve druge pravne osobe kojima temeljni cilj osnivanja i djelovanja nije stjecanje dobiti, za koje iz posebnih propisa proizlazi da su neprofitnog karaktera. Na političke stranke primjenjuju se odredbe ovog Zakona koje se odnose na vođenje poslovnih knjiga i upis u Registar neprofitnih organizacija (*ne primjenjuju se odredbe Zakona koje se odnose na sastavljanje i predaju financijskih izvještaja*), dok se na vjerske zajedniceprimjenjuju odredbe ovog Zakona koje se odnose na dostavu izvještaja o potrošnji proračunskih sredstava, kontrole na licu mjesta o utrošku proračunskih sredstava te financijski nadzor sredstava iz javnih izvora.

**Odredbe ovog Zakona ne odnose se** napoduzetnike na koje se primjenjuju odredbe Zakona o računovodstvu (Narodne novine 78/15, 134/15, 120/16, 116/18, 42/20, 47/20 – ispravak i 114/22), na jedinice lokalne i područne (regionalne) samouprave i proračunske korisnike upisane u Registar proračunskih i izvanproračunskih korisnika, koji financijsko poslovanje i računovodstvo vode u skladu sa Zakonom o proračunu (Narodne novine 144/21), koji je na snazi od 1. siječnja 2022., te ustanove kojima su osnivači fizičke osobe i druge pravne osobe koje su, sukladno propisima koji uređuju poreze, obveznici utvrđivanja i plaćanja poreza na dobit za svoju ukupnu djelatnost.

Registar neprofitnih organizacija vodi se u Ministarstvu financija. Način vođenja, upis, promjena podataka i brisanje iz Registra propisani su odredbama članaka 33. – 36. te članka 46. Zakona o financijskom poslovanju i računovodstvu neprofitnih organizacija, dok je javno objavljivanje putem navedenog Registra propisano odredbama članka 37. spomenutog Zakona.

 **Financijski izvještaji sastavljaju se u skladu sa Zakonom o financijskom poslovanju i računovodstvu neprofitnih organizacija (financijsko izvještavanje propisano je odredbama članaka 28. – 32. navedenog Zakona).** Oblik i sadržaj financijskih izvještaja i izjave o neaktivnosti, razdoblja za koja se financijski izvještaji sastavljaju te obveza i rokovi njihova podnošenja propisani su Pravilnikom o izvještavanju u neprofitnom računovodstvu i Registru neprofitnih organizacija (Narodne novine 31/15, 67/17, 115/18 i 21/21).

 Zbog uvođenja nove valute (od 1. siječnja 2023. euro je službena valuta u Republici Hrvatskoj), odnosno zamjene kune eurom, propisi za neprofitne organizacije koji u svojim odredbama sadrže pojam kuna zamijenjeni su eurom[[1]](#footnote-1).

Obveznici sastavljanja financijskih izvještaja predaju financijske izvještaje za poslovnu godinu Ministarstvu financija, odnosno drugoj instituciji koju navedeno Ministarstvo ovlasti za zaprimanje i obradu financijskih izvještaja ‒ **FINA-i**, u roku od 60 dana od isteka izvještajnog razdoblja.

**Neprofitne organizacije ne predaju financijske izvještaje Državnom uredu za reviziju**.

Rok za dostavu financijskih izvještaja za 2022. je **srijeda,** **1. ožujka 2023.** (zadnji dan zaprimanja izvještaja u propisanom roku). **Financijski izvještaji za 2022. popunjavaju se u kunama bez lipa jer je kuna službena valuta u razdoblju na koje se odnose.**

**Obrasci financijskih izvještaja i upute za izradu i predaju financijskih izvještaja neprofitnih organizacija objavljuju se na mrežnim stranicama:**

* Ministarstva financija (<https://mfin.gov.hr/istaknute-teme/neprofitne-organizacije/financijsko-izvjestavanje/116>) i
* FINA-e ([www.fina.hr](http://www.fina.hr)).

Neprofitna organizacija koja ostvaruje sredstva iz javnih izvora, uključujući i sredstva državnog proračuna i proračuna jedinica lokalne i područne (regionalne) samouprave, prema odredbama članka 14. Pravilnika o izvještavanju u neprofitnom računovodstvu i Registru neprofitnih organizacija, obvezno sastavlja **izvještaj o potrošnji proračunskih sredstava** za poslovnu godinu i dostavlja ga davatelju sredstava u roku od 60 dana od isteka poslovne godine (ili u drugom roku ako je rok utvrđen drugim propisima ili aktima). Navedeni izvještaj može se sastavljati i za razdoblja u tijeku godine ako to zatraži davatelj sredstava. Nadalje, prema odredbama članka 15. navedenog Pravilnika, Izvještaj o potrošnji proračunskih sredstava sastavlja se na **obrascu PROR-POT**, ako drugim propisima ili aktima nije utvrđen detaljniji sadržaj i izgled obrasca izvještaja o potrošnji proračunskih sredstava, a spomenuti obrazac sastavni je dio Pravilnika o izvještavanju u neprofitnom računovodstvu i Registru neprofitnih organizacija (*objavljen na mrežnim stranicama Ministarstva financija*).

Nadzor financijskog poslovanja, računovodstvenih poslova i predaje financijskih izvještaja neprofitne organizacije, u skladu s odredbama članka 38. Zakona o financijskom poslovanju i računovodstvu neprofitnih organizacija, obavlja Ministarstvo financija.

GLAVNI DRŽAVNI REVIZOR

 mr. Ivan Klešić, dipl. oec., v. r.

1. *Prilagodba aktivnosti neprofitnih organizacija u procesu uvođenja eura kao službene valute u Republici Hrvatskoj (*[*https://mfin.gov.hr/istaknute-teme/neprofitne-organizacije/upute-obavijest-pitanja/119*](https://mfin.gov.hr/istaknute-teme/neprofitne-organizacije/upute-obavijest-pitanja/119)*)*  [↑](#footnote-ref-1)